SHBA: Ndikimi i shkurtimeve buxhetore 
Në disa qytete ndikimi i shkurtimeve është i ndjeshëm sepse qeveria është punëdhënësi më i madh
Ligjvënësit amerikanë miratuan një ligj të ri për t'i financuar agjencitë qeveritare deri më 30 shtator. Por ligji i lë në fuqi shkurtimet automatike me vlerë 85 miliardë dollarë për programet e brendshme dhe të mbrojtjes. Shkurtimet automatike buxhetore kanë prekur çdo agjenci të qeverisë federale, që do të detyrojë shumë punonjës të marrin ditë pushimi pa pagesë dhe shumë kontraktuesë të qeverisë të pushohen nga puna. Punonjësit e trafikut ajror në Frederik të Merilendit drejtojnë pilotët që ulen e ngrihen nga aeroporti, ku fluturime janë të shumta. Por, me shkurtimet automatike të shpenzimeve kjo kullë kontrolli, si shumë të tjera në aeroportet më të vogla, pritet të mbyllet. Mamie Ambrose punon prej 11 vjetësh në kullat e kontrollit. Ajo është mes shtatë kontraktorëve që do të pushohen nga puna. Më shumë se 20 për qind e banorëve në Frederik në një mënyrë apo tjetër janë punësuar nga qeveria federale. Punëdhënësi më i madh është një bazë e ushtrisë në Detrick Fort që merret me studime në fushën e biomjekësisë dhe që punëson 10-mijë njerëz. Frederick dhe zona të tjera përreth po presin me ankth efektet e shkurtimeve automatike të shpenzimeve. Kryetari i bashkisë së Frederikut, Randy McClement dhe një punonjës vullnetar shpërndajnë ushqime të ngrohta për të moshuarit me të ardhura të ulëta. Ai është i shqetësuar se shkurtimet federale do të shkaktojnë humbje të vendeve të punës dhe ulje të pagave dhe tërthorazi mund të dëmtojnë organizatat bamirëse që ndihmojnë banorët në nevojë. Kryetari i bashkisë thotë se askush nuk ka një ide të qartë mbi ndikimin që do të kenë shkurtimet automatike, por humbjet e vendeve të punës dhe ulja e pagave do të ketë ndikim mbi një numër banorësh në Frederick. Richard Griffin, drejtor i zhvillimit ekonomik të qytetit , thotë se lajm i mirë për këtë qytet 65-mijë banorësh është se ekonomia po përmirësohet dhe çdo vit e atë vizitojnë 1.5 milionë njerëz. Disa sipërmarrës, si argjendari Jeff Hurwitz, thonë se shkurtimet e shpenzimeve qeveritare nuk do të dëmtojnë shpenzimet e konsumatorëve në planin afatgjatë. Frederick kohët e fundit ka marrë çmimin e qytetit të rimëkëmbur, një nga qytetet e pakëta në vend që ka arritur të rimëkëmbet nga recesioni i fundit ekonomik. Njerëzit këtu thonë se, pavarësisht nga shkurtimet automatike, ky komunitet përsëri do të jetë në gjendje të rimëkëmbet.